b'\n_START_ARTICLE_\nTeodoro Obiang Nguema Mbasogo\n_START_SECTION_\n\xc5\xbdivljenjepis\n_START_PARAGRAPH_\nRodil se je v provinci Mongomo na vzhodu dr\xc5\xbeave, takrat \xc5\xa1panske kolonije, kot ne\xc4\x8dak kasnej\xc5\xa1ega diktatorja Mac\xc3\xadasa Ngueme. Po osnovnem \xc5\xa1olanju se je vpisal na voja\xc5\xa1ko akademijo v \xc5\xa0paniji in ob vrnitvi leta 1965 postal poro\xc4\x8dnik teritorialne stra\xc5\xbee. Ko je njegov stric leta 1968 prevzel oblast, je postal voja\xc5\xa1ki guverner otoka Bioko. Poleg tega je deloval kot direktor zloglasnega zapora \xc4\x8crna pla\xc5\xbea (Playa Negra), kamor je oblast zapirala politi\xc4\x8dne zapornike in jih mu\xc4\x8dila. Do leta 1975 je napredoval do \xc4\x8dina podpolkovnika in polo\xc5\xbeaja predsednikove desne roke ter, v praksi, poveljnika oboro\xc5\xbeenih sil._NEWLINE_Mac\xc3\xadas Nguema, \xc4\x8digar vladavina je bila ena najbrutalnej\xc5\xa1ih v sodobni zgodovini Afrike, je s\xc4\x8dasoma postal izrazito nepredvidljiv in paranoi\xc4\x8den; poleti 1979 je pobil nekaj poveljnikov narodne garde, ker so se mu prito\xc5\xbeili glede pla\xc4\x8de, med njimi Teodorovega brata. Obiang Nguema Mbasogo se je ob tem zavedel, da je celo kot \xc4\x8dlan o\xc5\xbejega dru\xc5\xbeinskega kroga v nevarnosti, zato je zbral podpornike in strmoglavil strica v dr\xc5\xbeavnem udaru 3. avgusta 1979._NEWLINE_Ob prevzemu oblasti je obljubil izbolj\xc5\xa1anje razmer za ljudstvo. Normaliziral je odnose s \xc5\xa0panijo in Rimskokatoli\xc5\xa1ko cerkvijo, pomilostil politi\xc4\x8dne zapornike, povabil izgnance nazaj v domovino ter leta 1980 znova vzpostavil ustavo in napovedal svobodne volitve. Vendar so bile spremembe predvsem povr\xc5\xa1inske; kratenje \xc4\x8dlovekovih pravic politi\xc4\x8dnih nasprotnikov se je nadaljevalo, kot tudi dominacija njegovega klana v dr\xc5\xbeavni politiki. Njegova stranka, Demokratska stranka Ekvatorialne Gvineje, ima prakti\xc4\x8dno popoln nadzor v parlamentu, kljub temu, da so ve\xc4\x8dstrankarske parlamentarne volitve dovoljene od leta 1983. Njegova vlada aktivno onemogo\xc4\x8da opozicijo tudi na predsedni\xc5\xa1kih volitvah, kjer Obiang Nguema Mbasogo redno prejema ogromno ve\xc4\x8dino glasov._NEWLINE_Kritike njegove vladavine v mednarodni politiki so kljub temu prete\xc5\xbeno nesli\xc5\xa1ne, predvsem od leta 1995, ko so bile v morju blizu obale Bioka odkrite ogromne zaloge nafte, ki jih zdaj izkori\xc5\xa1\xc4\x8dajo ameri\xc5\xa1ke korporacije. Ameri\xc5\xa1ka vlada zato z njim vzdr\xc5\xbeuje prijateljski odnos. Komentatorji so zapisali, da Obiang Nguema Mbasogo vodi dr\xc5\xbeavo kot svojo osebno last in tudi velika ve\xc4\x8dina naftnih prihodkov se steka na dru\xc5\xbeinske ra\xc4\x8dune v tujini, medtem ko v Ekvatorialni Gvineji vlada huda rev\xc5\xa1\xc4\x8dina. V javnost je neko\xc4\x8d pri\xc5\xa1el podatek, da je na njegovih ra\xc4\x8dunih v washingtonski banki Riggs 700 milijonov USD. Izbruhnil je \xc5\xa1kandal, po katerem se denar zdaj steka na ra\xc4\x8dune Centralne banke Srednje Afrike, vendar predsednik ohranja nadzor nad ve\xc4\x8djo koli\xc4\x8dino denarja na svojih drugih ra\xc4\x8dunih v tujini. Zdi se, da poleg tveganja atentata (v 1980. letih je pre\xc5\xbeivel ve\xc4\x8d poskusov) njegovo vladavino najbolj ogro\xc5\xbeajo njegove te\xc5\xbeave s prostato, zaradi katerih se redno zdravi v ZDA, saj je zdravstveni sistem v Ekvatorialni Gvineji skoraj neobstoje\xc4\x8d._NEWLINE_Njegov sin Teodoro Nguema Obiang Mangue se pogosto omenja kot njegov naslednik. Uradno ima funkcijo ministra za kmetijstvo in gozdarstvo, v mednarodni javnosti pa ima predvsem sloves plejboja in zapravljivca, ki ve\xc4\x8dino \xc4\x8dasa pre\xc5\xbeivi v ZDA in Evropi ter rad kupuje presti\xc5\xbene dobrine (vile, jahte, umetnine, avtomobile itd.). V ve\xc4\x8d dr\xc5\xbeavah ga preiskujejo zaradi domnev o finan\xc4\x8dnih manipulacijah.'